Blücher
Store norske leksikon,Samfunn,Forsvar og sikkerhet,Våpen og militært materiell,Marinefartøy,Slagskip og slagkryssere
Blücher var en tung tysk krysser som ble brukt under invasjonen av Norge 9. april 1940. Blücher ble senket av batteriene på Oscarsborg festning. Skipet er fredet som kulturminne fra desember 2014.
Historie Blücher ble sjøsatt 8. juni 1937 og var ferdigbygd 30. september 1939. Under sitt første tokt var Blücher lederfartøy for den såkalte Oslo-gruppen som 9. april 1940 hadde som oppgave å forsere Oslofjorden og landsette infanteri for okkupasjon av Oslo. For dette formålet hadde Blücher om bord staben som skulle lede operasjonen samt infanteriavdelinger, i alt 800 mann, i tillegg til egen besetning. Under forseringen av Drøbaksundet ble skipet, etter artilleri- og torpedotreffere fra Oscarsborg festning under kommando av oberst Birger Kristian Eriksen, sterkt skadet, og skipet sank sørøst av Askholmen nord i Drøbaksundet. 576 mann av besetningen og cirka 400 av troppene omkom.Ved senkningen hadde Blücher en betydelig mengde olje om bord. Det var en viss engstelse for at denne etter hvert skulle lekke ut fra vraket, og høsten 1994 ble rundt 1000 tonn olje tømt fra tankene om bord. Den typen brennolje som ble brukt av tyske krigsskip var en tung tjærelignende væske utvunnet av brunkull. Spesifikasjoner Blücher var bygget nærmest identisk med Admiral Hipper, og hadde et maskineri bestående av tre dampturbiner med en samlet ytelse på 132 000 akselhestekrefter. Skipets bestykning bestod av åtte 20,3-centimeters kanoner i fire dobbelttårn, tolv 10,5-centimeters kanoner i seks dobbelttårn, tolv 3,7-centimeters og 28 20-millimeters luftvernkanoner, og skipet hadde tre fly. Standard deplasement: 14 050 tonn Lengde: 205,90 meter Toppfart: 32 knop   Marsjfart: 20 knop Rekkevidde: 6800 nautiske mil ved marsjfart Mannskap: 1600 Les mer i Store norske leksikon andre verdenskrig Norges forsvar under andre verdenskrig